ППШ
*Васіль Вітка*

Я спытаўся ў малыша:

— Што такое — ППШ?

Доўга думаў малыш:

— Ну й загадку задалі ж…

Думаў дзень, думаў два —

Забалела галава.

Вас цяпер я папрашу:

Памажыце малышу.

Хто адразу адгадае,

Хай руку ён падымае

I гаворыць: — Я гатоў

Растлумачыць тайну слоў…

Нешта ж доўга я чакаю…

Што? I з вас ніхто не знае?

Рук паднятых я не бачу.

Сам тады вам растлумачу:

Першым П стаіць вышыннае

I чытаецца: ПТУШЫНАЯ,

П, што выгнута падковаю,

Азначае: ПАЧАТКОВАЯ,

Ну, а што такое Ш —

Ясна і для малыша.

Пойдзеш з намі ў ППШ,

Усё, што ўбачыш, апішы.

А то, можа, ты ляўша,

Дык дзяцей лепш не смяшы.

Навучыся правай перш,

Тады сілу папрабуй.

Хоч — пішы адразу верш,

Хоч — ракетаю кіруй.

— А хіба мы на ракеце?

Не, давайце пехатой.

Бачыце, як блізка свецяць

Літары на школе той,

На ўсю браму:

ППШ.

3-пад свайго капелюша

Пазірае на нас, дзеці,

Сам дырэктар, слаўны Пеця.

Пётр Пятровіч ён для вучняў,

Для мяне — друг неразлучны.

— Здароў, Пеця-Певунец,

Бурштыновы грабянец!

Ты даруй, брат, што я мусіў

Да цябе прыйсці з экскурсіяй.

Можа, мы прыйшлі зарана,

Што яшчэ ў вас не прыбрана,

Не расстаўлены і парты

I не вывешаны карты?

— Ат, — махнуў крылом дырэктар,

Так бывае ў нас нярэдка.

Празвінеў даўно званок,

Не прыйшоў ніхто на ўрок.

Я прачнуўся на зары,

Сабраў сшыткі, буквары,

Па надворку пахадзіў,

Потым вучняў пабудзіў,

Па чарзе пачаў пытаць:

— Як умееце чытаць?

I ніводзін мой сынок

Не знаў урока назубок.

Ні адной задачкі

Не рашылі качкі.

Дзюбаю вадзіла гусь

I па карце лазіла,

Ўсё шукала Беларусь

Ў Афрыцы і ў Азіі.

Так шукала ўпарта —

Выдзеўбла ўсю карту.

А дачушка курачка,

Як зляцела з седала,

Выбегла на вулачку:

— Я ж яшчэ не снедала.

А ў нас сёння бліны,

Тата, дай мне выхадны.

Тары-бары, растабары:

Ты купі мне акуляры,

А то я не бачу,

Як рашаць задачу.

— Ты, малая, не хітры,

Не гуляй у жмуркі.

Колькі будзе 2+3? —

Я спытаўся ў куркі.

Адказала курка: — 7

Збегаю дамоў, пад'ем.

А пасля прыйду з дружком

3 выдатнікам індыком.

А выдатнік індык,

Ён старацца не прывык

Ні лічыць, ні пісаць

I не знае 5+5,

Толькі ўмее балбатаць:

«Блу-блу-блу,

Блу-блу-блу —

Вельмі ж я чытаць

Луб-лу».

Пяты год буквар дзяўбе,

А запомніў:

А і Б.

— Грамацей, грамацей,

Ты парадуй нас, гасцей.

Калі знаеш А і Б,

Дам загадку я табе:

Дзве сястрыцы, А і Б,

Добра гралі на трубе.

Памагчы заўсёды рад

Быў сястрыцам меншы брат.

Сам залез ён у трубу

I як крыкне: — Ту-бу-бу!

Чуюць сёстры — гук не той.

Ах ты, жэўжык, ну пастой!

А браток з трубы — скок, скок,

I няма — прапаў браток.

Папрабуй улаві

I самога назаві.

Назаві, назаві!

Хто падкажа, дзеці?..

— I!

А выдатнік індык

Сюды — пык, туды — мык:

— Брата іх не бачыў я.

Я не быў у трубе,

Знаю толькі А і Б.

Вось прывёў дырэктар нас

У свой самы лепшы клас.

— Гэта самы клас культурны.

Хто сягоння ў нас дзяжурны?

— Я, пляменнік ваш, Яўтух.

— А прозвішча?

— Пі-я-тух.

— Чаму стол на адной ножцы?

I адкуль у вас на дошцы

Тут кляновыя лісты?

Растлумач, дзяжурны, ты.

Нешта я не разбяруся:

Палачкі, кручкі, калябкі…

— Пётр Пятровіч, гэта ж гусі

Малявалі свае лапкі!

— Дзе сціралка?

— Украла галка.

— Бачыш, пылам клас пакрыты?

А чаму ты сам няўмыты?

Непарадак, Піятух!

А Яўтух той — хітры зух:

— Пётр Пятровіч, скажу вам,

Дык я ж — сан і ўсюды сам:

Я ж і тут, я ж і там,

Хоць вазьмі ты разарвіся...

— А які ж у цябе сан?

— Старшыня ж я

Сан-

Камісіі.

От якая ППШ,

Лепш маўчыце, дзеці, ша.

Нізашто больш не вазьмуся

Я туды вадзіць экскурсіі.

Даў зарок

I падпісаўся:

Ваш дружок —

Вясёлкін Вася.